ድርጅቱ 7 ሚሊየን 192 ሺ ኩንታል እህል፣ ቡናና የማረጋጊያ ስንዴ ግዢ እንደሚያካሂድ ተገለፀ
አዲስ አበባ፤ ጥቅምት 14/2006/ዋኢማ/ – የኢትዮጵያ እህል ንግድ ድርጅት በዘንድሮው የበጀት ዓመት ከሀገር ውስጥና ከውጭ ሀገራት 7 ሚሊየን 192 ሺ ኩንታል የማረጋጊያ ስንዴ፣ የተለያዩ የእህል አይነቶችና ቡና ግዢ እንደሚያካሂድ አስታወቀ።የድርጅቱ ዋና ስራ አስኪያጅ አቶ ብርሃነ ሀይሌ ለዋልታ ኢንፎርሜሽን ማዕከል እንደገለፁት፤ ድርጅቱ ግዢውን የሚያካሂደው በ6 ቢሊየን 828 ሚሊየን 164 ሺ 500 ብር ወጪ በማድረግ ነው።እንደ ድርጅቱ ዋና ስራ አስኪያጅ ገለፃ ድርጅቱ ግዢውን የሚያካሂደው በ1 ቢሊየን 15 ሚሊየን 164 ሺ 500 ብር ከአገር ውስጥ የተለያዩ የእህል አይነቶችን፣ በ1 ቢሊየን 219 ሚሊየን ብር ቡና እና በ4 ቢሊየን 594 ሚሊየን ብር ደግሞ ከውጭና ከሀገር ውስጥ የማረጋጊያ ስንዴ ግዢ ይከናወናል ሲሉ ተናግረዋል።ከሚያካሂደው ግዢ ውስጥ 136 ሺ ኩንታል ያልታጠበ ቡና በብር 829 ሚሊየን 600 ሺ ብር ሲሆን፤ 59 ኩንታል ደግሞ የታጠበ ቡና በ389 ሚሊየን 400 ብር በመግዛት ሽያጭ እንደሚያካሂድ ነው የተገለፀው።ድርጅቱ በሽያጭ በኩልም 6 ሚሊየን 489 ሺ ኩንታል ከመደበኛ የእህል ሽያጭ፣ ከቡና፣ ከማረጋጊያ ሽያጭና ከጥራጥሬና ከቅባት እህል ሽያጭ 4 ቢሊየን 988 ሺ 844 ሺ 290 ብር ገቢ ለማግኘት አቅዷል ሲሉ አቶ ብርሃኔ ገልፀዋል።በተጠናቀቀው የበጀት ዓመትም ድርጅቱ 1 ሚሊየን 307 ሺ 592 ኩንታል የተለያዩ የእህል አይነቶች፣ ቡና በብር 1 ቢሊየን 60 ሚሊየን 988 ሺ 950 ብር በመግዛት የእቅዱን 91 በመቶ ማከናወኑ የሚታወስ መሆኑንም ዋና ስራ አስኪያጁ ተናግረዋል።የገበያ ዋጋን ከማረጋጋት አኳያም 5 ሚሊየን 138 ሺ 735 ኩንታል ስንዴ በብር 4 ቢሊየን 557 ሺ 286 ሺ 691 ብር ከውጭ ሀገር በመግዛት ገበያውን የማረጋጋት ስራ ማከናወኑን ዋና ስራ አስኪያጁ መናገራቸውን ዋልታ ኢንፎርሜሽን ማዕከል ዘግቧል።